
Forord – Stemmen bag scenen:


"Livsscenen – fra backstage til frontstage – dit livs manuskript"


Dette er ikke min bog, du læser. Det er ikke min historie, du skal følge. Tværtimod – det er bogen, der læser dig.


Den spejler dine tanker, dine følelser, dine lag. Den vil ikke lede dig, men inspirere dig. Til at opdage nye indsigter. Til at finde modet til at træde frem. For du er ikke en birolle i andres fortælling – du er hovedpersonen i din egen.


Spørgsmålet er blot:


Hvilken rolle ønsker du at spille? Vil du blive backstage, hvor det føles trygt – men stille? Eller vil du træde ud i lyset og stå ved hele dig –også i mødet med andre – og mærke styrken og friheden ved at være synlig, som den du er?


Dit livs manuskript er i dine hænder.


Før du træder helt ind på scenen, vil jeg tage dig med bag kulissen – hvor rammen for denne fortælling formes. Her folder jeg scenografien ud: begreberne, metaforerne og de gennemgående symboler, som udgør manuskriptets fundament. Forordet er både en introduktion til, hvordan du inspireres til at anvende bogen, og en kort præsentation af mig, den, der står bag. Inden åbningsscenen begynder, får du et indblik i de tanker og den baggrund, der har formet dette værk.


Scenografien:


Med begreber, metaforer og symboler som livets scene, manuskript og sufflørkasse inviterer jeg dig til at skabe et liv fyldt med autenticitet, glæde og formål.


Du får enkle metoder og øvelser til at:




	Forstå din rolle og tage plads på din egen livsscene


	Gå fra at gemme dig til at træde frem og udleve hele dig


	Bruge din mentale værktøjskasse som støtte og inspiration


	Opdage og leve dit livs formål












Livets scene og de skjulte manuskripter:


Forestil dig livet som en stor teaterscene. Du er ikke statist i andres forestillinger – du er hovedpersonen i din egen. Manuskriptet? Det skriver du selv, hvert et nu.


Mange lever dog livet “backstage” – af frygt for at blive set som dem, de virkelig er. Men livets dybeste mening findes ikke i skjul. Den findes i lyset – der hvor du står med hele dig.


Manuskriptet – skrevet af dig.


Dit livs manuskript formes af dine valg, dine følelser og dine handlinger. Ofte er det præget af gamle mønstre og forventninger, som du måske slet ikke har valgt selv.


Men du kan omskrive dit liv. Du er stadigvæk dig, med nye ord, ny bevidsthed og ny energi. Du kan skabe nye scener. Og du kan vælge, hvilke replikker der stadig giver mening – og hvilke der ikke længere passer til den, du ønsker at være.


Bag kulissen – det limbiske system.


Bag kulisserne i dit liv arbejder en vigtig – og ofte usynlig – kraft: det limbiske system.


Det er en del af hjernen, der styrer dine følelser, instinkter og reaktioner. Allerede fra du blev født, begyndte det at registrere og reagere: Er jeg tryg? Er jeg elsket? Er der fare?


Det limbiske system er din følelsesmæssige instruktør. Det styrer lyset, stemningen og hvilke scener der bliver aktiveret. Det guider dine reaktioner – også de automatiske – og hjælper dig med at navigere i relationer, konflikter og valg.


Som barn former dette system dine første livsscener. Det lærer dig, hvilke følelser der må vises, og hvilke der skal gemmes. Det er her, du ubevidst skaber de følelsesmæssige manuskripter, du ofte gentager som voksen – også dem, du længes efter at skrive om.


Men lige nu har du mulighed for netop det. Du kan bevidst samarbejde med det limbiske system, i stedet for at lade det køre showet alene bag tæppet. Når du forstår det, forstår du dine reaktioner. Og når du forstår dine reaktioner, får du frihed til at vælge nye.


Scener og rekvisitter.


Rekvisitterne i dit liv er de ressourcer, du allerede har – din kreativitet, styrke, omsorg, humor, mod. Scenerne er dine erfaringer og oplevelser – dem, der har formet dig, men ikke definerer dig.


Audition til livet.


Livet er ikke en generalprøve. Hver dag er en audition, hvor du får lov til at øve, justere og opdage nye sider af dig selv. Du skal ikke være perfekt – du skal være dig.


Ind i lyset – med dig som hovedpersonen.


Du står midt på scenen, omgivet af kulisser skabt af dine erfaringer og valg. Det limbiske system er stadig med dig – som en trofast baggrundsinstruktør – men nu er det dig, der holder manuskriptet.


Og her kommer sufflørkassen ind i billedet. Den repræsenterer dine indre ressourcer – din intuition, visdom og erfaringer – som en usynlig guide, der hjælper dig med at træffe de rette beslutninger og vælge den vej, der føles autentisk for dig. Det er som en stille hvisken fra din indre stemme, der hjælper dig med at finde vej, selv når du er usikker. Sufflørkassen støtter dig i at vælge de replikker og handlinger, der er i harmoni med dit sande selv.


Dine følelser spiller hovedroller: glæde, frygt, kærlighed, vrede – og alle har de deres plads. Men du bestemmer nu, hvilke scener du vil spille. Du bestemmer, hvem der skal være dit publikum - være i dit liv - og hvilke grænser du har behov for på din livsscene.


Med din mentale værktøjskasse fuld af muligheder, kan du omskrive gamle scener og skabe nye. Du kan træde frem som den du er – og udleve hele dig.


Når vi kan dele, kan vi hele.


Dit livs manuskript – en invitation til at tage din plads:


I en verden, hvor tempoet er højt, og kravene om mere, hurtigere og bedre presser sig på, har jeg valgt, at denne bog skal være kort og præcis. Det er ikke for at fylde pladsen med min egen historie, men for at give dig plads til at udfylde dit eget livs manuskript.


Jeg har valgt en kort og konkret tilgang for at gøre bogen praktisk og overskuelig. Jeg ønsker, at du kan træde ind på scenen i dit eget liv uden at blive overvældet af et uoverskueligt projekt. Denne bog er skabt til at hjælpe dig med at forme dit livs forestilling med bevidsthed, nærvær og modet til at stå ved dig selv. Husk, det er din bog – ikke min.


Dit liv udspiller sig i hver eneste beslutning, i din vejrtrækning og dit hjerteslag. Vi lever i en verden fuld af muligheder, men det er ikke nok bare at have valg – vi må forpligte os til dem. Du inviteres til at forpligte dig til dit eget liv, ikke som et projekt for perfektion, men som en ærlig fremtræden på scenen af det, der føles ægte for dig, uden at lade dig styre af, hvad der er "smart" eller forventes af andre.


Vi er alle et væv af øjeblikke, valg og fortællinger – nogle er åbenlyse og dramatiske, mens andre er skjulte, næsten ubevidste. Det er imidlertid netop disse nuancer og lag,


der sammen danner det, vi kalder vores liv – en unik helhed, der er formet af både det, vi er bevidste om, og det, vi ubevidst bærer med os. Denne bog tilbyder dig muligheden for at indtage scenestyringen og aktivt skrive dit livs manuskript – ikke som en passiv observatør, men som en bevidst skaber af din egen fortælling. Det handler om at leve med nærvær, mod og en vilje til at være sand mod dig selv.


Når du når sidste side, vil du sidde med dit eget manuskript i hånden. Det kræver selvfølgelig, at du prioriterer dig selv – så siderne bliver fyldt ud med det vigtigste i dit liv: DIG. Du vil tage de skridt, der fører dig fra backstage til frontstage på livsscenen – step by step, i dit eget tempo.


Dette er mit bidrag til dig: at åbne et rum, hvor du kan træde ind som dig selv – hel, ægte og uden at efterlade dele af dig bag kulisserne. På din selvinstruerede livsscene er det dig, der sætter retningen, men ingen af os står alene. Som mennesker bærer vi et ansvar for at give videre – at skabe lys og muligheder for hinanden. Det ansvar har jeg valgt bevidst. Min forpligtelse er at være et spejl, en stemme og et lys – der kan minde dig om alt det, du allerede rummer.


Jeg deler mine livstykker som små lys på din vej, men det er din forestilling, dine valg og dine ønsker. Jeg er blot her som en støtte, der hjælper dig med at opdage og udleve din egen livsfortælling. Jeg har erfaret på min egen livsscene, hvad det vil sige at føle sig i skyggen af mit eget liv, og hvordan jeg selv kan styre spotlightet, træde frem og indtage min scene. I efteråret 2024 blev jeg inviteret til at deltage i podcasten “Forunderlig” skabt af Carina Bahne, hvor jeg deler mine refleksioner om livet og dets mange scener. Titlen er “Du skal dele for at hele”. Hvis du er nysgerrig og vil høre mere, så skriv til mig på maiken@livsscenen.dk – jeg vil glædes ved at dele med dig.


Det vil glæde mig i hele mit system, hvis du vil berige med dig i min private Facebook-gruppe “Livsscenen - Fra Backstage til Frontstage – Dit livs manuskript.” Her kan du dele dine refleksioner – dine indre replikker, som jeg kærligt, scene efter scene, opfordrer dig til at tage stilling til.


Jeg kalder det for kulissens fællesskab – vores eget VIP-scenerum, hvor vi øver og hepper på hinanden. Vi har alle en unik værdi, et formål og en betydning i verden. Fra mit perspektiv på livsscenen er vi alle VIP’er – for vi har alle noget vigtigt at berige med.


En plads til os alle


Mit livsformål er at skabe plads på scenen til dig – og til os alle. Alt for ofte ser jeg, hvordan fordomme og frygt sætter scenen for andre, og hvordan mange føler sig utilpassede, som om deres plads på scenen ikke er en mulighed. Men vi må alle være her. Når vi tør dele vores livstykker, kan vi hele.


Livsscenen har fysisk form i rummet “Forestillingen er din” for at give os alle en plads, hvor vi kan fortælle vores historier, finde og leve vores livsformål og inspirere hinanden. Gennem dit livs manuskript opfordrer jeg dig til at tage skridtet fra sofaen til scenen – fra at gemme dig til at stråle. For ingen forestilling kan folde sig ud uden deltagere, og uden dig er forestillingen ikke fuldkommen.


Hvem er du?


Det spørgsmål er meget stort og tager et liv at fortælle. Du har gennemlevet mange scener i dit liv. Kort og smukt, så er du et skønt livstykke. Du er dig – noget, ingen andre er. Dit livs manuskript handler om at blive, endnu mere, selvbevidst og skabe nye scener i dit liv, hvor du lever som hele dig. Du får mulighed for at notere, hvad du føler, tænker, tror på og ønsker mere af. Du bliver inspireret til at sætte handling foran dine ønsker, for det er her du oplever dem i virkeligheden – ellers forbliver ønsker i dine tanker. Du inspireres til at praktisere selvkærlighed. Du får tid til dig. Tid til at tage et fodbad, danse til din yndlingsmusik, gå en tur med udsigt til åben himmel og mærke dit eget selskab i ro og bevægelse. Jeg opfordrer dig også til at dele dine tanker med dem, du elsker. Du inviteres til at skrive et brev til en vigtig(e) person i dit liv – et brev, der kan læses højt som en tale, indspilles som en video, eller videregives som det er. Når du bevidst tilvælger dig selv, bliver du klogere på dig selv – og du udlever mere af dig. Du vil kunne fylde din tilværelse med mere af det, der gør dig til den, du er. Det kræver, at du er vedholdende og prioriterer dit livsmanuskript = DIG.


Lige før åbningsscenen:


I dit livs manuskript finder du sider til dine refleksioner. De er betegnet som “Dine indre replikker,” dem som du allerede indeholder – men muligvis ikke altid udlever. Vi skal have meget mere af dig frem; du har så meget berigende i din sufflørkasse. Jeg vil inspirere dig til at anvende siderne til stikord. For dit livs manuskript fylder meget mere, derfor er en notesbog med mange blanke sider, som udgangspunkt, en god rekvisit i dit liv lige nu.


Nu opfordrer jeg dig kærligt til at finde din notesbog og kuglepen, brygge en kop te eller kaffe og sætte dig et dejligt sted i dit eget rum. Det er tid til dig. Tid til at brænde igennem som dig selv – ikke at brænde ud ved at være for meget for andre eller forsøge at være som dem. Lige NU er din tid. Du gør dig klar til at indtage dit livs rolle, finde dit livsformål – din unikke mening med livet, dit liv. Tak for dig.


Tæppet trækkes nu til side og forestillingen er din!

